Jos Suomessa vielä rakennetaan ydinvoimaa, ydinenergialakia tulisi muuttaa niin, että eduskunta ei myöntäisi lupaa tietylle reaktorille, vaan tietylle määrälle megawatteja, jolloin hakija voisi valita, rakentaako se yhden ison vai monta pientä voimalaa. Nykyinen käytäntö on johtanut Suomen oloissa aivan liian suuriin yksiköihin, kun luvan saatuaan kannattaa ostaa isoin, mitä kaupasta saa.

Niinpä pieneen Suomeen on raketeilla maailman suurin ydinvoimala Olkiluotoon. Sellainen on Suomen oloihin epäkäytännöllinen sekä taloudellisesti että teknisesti, eikä sellaista voi järkevästi yhdistää kaukolämpöjärjestelmiin.

Eräs energia-alan keskeinen vaikuttaja kuvasi ongelmaa sanoen, että jos Olkiluoto 3 putoaa verkosta hallitsemattomasti, valot sammuvat Oslossakin.